	[image: Картина, която съдържа символ, скица, емблема, лого

Генерираното от ИИ съдържание може да е неправилно.]
	
Основно училище „Любен Каравелов“ с. Узунджово, общ. Хасково

	
	    тел.: 03710 2270; 0879 600 632; e-mail: info-2601017@edu.mon.bg



Утвърждавам: …………………
(Тоска Бойчева)





УЧИЛИЩНА ПРОГРАМА 

Водещ стратегически документ при изготвяне на училищната програма на ОУ „Любен Каравелов“ за превенции на наркотичните вещества е Национална стратегия за борба с наркотиците 2026-2030 г. Програмата е приета на заседание на Педагогическия съвет с протокол № 11/11.09.2026 година. 


Нарастването на броя на децата и учениците, отглеждани и възпитавани в рискова семейна среда, нарастването броя на децата и учениците с експериментална употреба на наркотици, проблемна употреба на алкохол и тютюневи изделия, увеличава риска от дезадаптивно поведение у тях. 
Въвеждането на училищна програма за противодействие на разпространението и употребата на наркотични вещества в училище се налага от разбирането, че ще се справим с този огромен проблем само чрез прилагането на последователна политика от всички членове на учителската общност, родителската общност и отговорните институции.
Това налага ранната превантивна работа с децата и учениците и техните семейства, с цел повишаване информираността за вредите от употребата на наркотични вещества и последствията, които те имат върху здравето, ученето и бъдещето на ученика.
1.Основна цел
 – утвърждаване на училището като среда, в която се реализира ефективна превенция на употреба на наркотични вещества посредством подобряване на комуникацията между представители на училищната общност /ученици, учители, училищно ръководство, непедагогически персонал/,  родителите и отговорните институции в община Хасково.
- превенция насочена към възрастовата група 1 – 7 клас в ОУ „Любен Каравелов“ , с цел утвърждаването на здравословен начин на живот и промяна на нагласите към отговорно и нерисково поведение в бъдеще, с което да се ограничи риска от употреба и злоупотреба с наркотици сред учениците.
-координация и сътрудничество между местните институции – активно участие с лекции, дискусии, упражнения от МКБППМН гр. Хасково, БЧК – гр. Хасково, Център за правата на децата гр. Хасково, представител на Детска педагогическа стая гр. Хасково и неправителствени организации с дейности в областта и др.
2.Основни дейности
2.1.Провеждане на анкети – цели се изясняване на тежестта на проблема с употребата на алкохол, тютюн и наркотични вещества;
· Събиране  на информация за проблемното поведение; 
· Събиране  на информация за психическото и физическо състояние на учениците;
· Събиране на информация за социалното положение на семейството;
· Събиране на информация за наличието на индивидуални или фамилни ресурси за справяне с проблемна ситуация.
2.2.Работа с педагогически специалисти – обучения на класните ръководители и другите специалисти за ранно разпознаване на случаи на употреба на психоактивни вещества/амфетамини, райски газ, марихуана/.
2.3.Работа с родителите – цели се информиране на родителите по време на родителски срещи или в лични разговори за избрани типове превенции, за резултатите от проведените анкети, за набелязаните дейности от страна на училището.
3.Разпознаване на случаи на употреба на наркотични вещества от ученици и подрастващи:
Поведение:
· Апатия, пасивност, продължителна затвореност в себе си;
· Нестабилно настроение, свръхвъзбудимост, нервност, еуфория, раздразнителност;
· Объркване, противоречия, разминаване между думи и действия;
· Лъжи, измислици, заплахи, шантажи, манипулации;
· Загуба на чувството за време, често забравяне, липса на точност.
Външен вид:
· Нездрав, бледен тен, отслабване, тръпки.
· Физическо занемаряване, включително в облеклото и личната хигиена;
· Занемаряване на личното пространство, стаята, чина;
· Разширени /амфетамин/ или свити /хероин/ зеници.
Отношения с близките:
· Враждебно, отбягващо, затворено или загадъчно поведение;
· Отказ от комуникация;
· Избягване на контакти със семейството, липса на съвместен живот;
· Смяна на приятелски кръг, загуба на добри приятели, посещения на познати със съмнително поведение, чести телефонни разговори с непознати;
Училище и работа:
· Намаляване на постиженията и успеха в училище, намаляване на капацитета за внимание и концентрация;
· Отсъствия, нередовна посещаемост, отпадане от образователната институция;
· Чести конфликти с представителите на училищните власти;
· Липса на интерес, отвращение, изоставяне.
Финанси и закон:
· Честа нужда от пари, без те да са инвестирани във видими покупки, странни обяснения за изхарчените средства;
· Финансови затруднения, задлъжняване;
· Криминални прояви, продажба на стока от дома, кражби, проституция, неприятности с полицията.
Социална маргиналност:
· Загуба на ценностите и принципите, валидни за обществото;
· Отказ от структурирано свободно време /спорт, хоби/, скитане;
· Трудности със социалната интеграция, принадлежност към маргинални групи, начин на живот.
3.Реакции на педагогическите специалисти и на непедагогическия персонал в случаи на констатиране на разпространение на наркотични вещества.
Уведомяване на директора на ОУ „Любен Каравелов“ – педагогическите специалисти или непедагогическият персонал са длъжни веднага да сигнализират директора на училището, а в случай че той отсъства – заместник директора за констатирането на разпространение на психоактивни вещества. Сигналът трябва да бъде подаден веднага след неговото констатиране.
Задължително е да бъдат документирани всички подробности относно случая на разпространение на психоактивни вещества, като се отбелязва датата, часа и местоположението на инцидента, имената на засегнатите ученици и всички други важни факти.
При установяване на лица, разпространяващи наркотични вещества в ОУ „Любен Каравелов“, уведомяването на служител на МВР  Хасково се извършва по няколко начина:
-позвъняване на телефонен номер 112;
-уведомяване чрез посещение в РПУ – Хасково;
-уведомяване на полицейския инспектор, отговарящ за с. Узунджово;
-подаване на сигнал на електронната поща на МВР Хасково.
При случай на разпространение и употреба на наркотични вещества директорът на ОУ „Любен Каравелов“ създава Екип за взаимодействие с отговорните институции, който пък от своя страна изготвя индивидуален план за подкрепа на засегнатия ученик или план за превенция с цел предпазване на останалите ученици от употреба и злоупотреба с наркотични вещества. В Екипът вземат участие представители на ОУ „Любен Каравелов“, представител на Отдел за закрила на детето, представител на РУО Хасково, представител на Общински съвет по наркотични вещества Хасково и представител на Районно управление на полицията в Хасково.
Взаимодействие на ОУ „Любен Каравелов“ със здравните служби в случай на употреба на наркотични вещества -при случай на разпространение и употреба на наркотични вещества директорът на ОУ „Любен Каравелов“ си сътрудничи със Спешно отделение към гр. Хасково с цел да се осигурят подходящата помощ и подкрепа на ученици, които употребяват горепосочените вещества. При необходимост и желание от страна на ученика, училищното ръководство може да му осигури консултации със специалист и включването му в програма за рехабилитация.
Взаимодействие на учениците с училищното ръководство и отговорните институции в случаи на разпространение и на употреба на психоактивни вещества – учениците се обръщат към директора на ОУ „Любен Каравелов“ или към заместник директора и го информират за ситуацията, на която са станали свидетели. ОУ „Любен Каравелов“ осигурява възможност за анонимно съобщаване от учениците на информация за употреба или разпространение на наркотични вещества, чрез създаването на анонимна кутия за сигнали.
Класните ръководители още в началото на годината информират учениците на ОУ „Любен Каравелов“, че освен към ръководството на училището могат да се обръщат директно и към органите на реда / районен инспектор, отговарящ за населението на с. Узунджово/, в случай че се почувстват застрашени от ситуации на принуждаване или склоняване да закупуват наркотици от свои съученици или лица в или извън училище или стане свидетел на такава ситуация.
С цел предотвратяване на разпространението и употребата на психоактивни вещества и изграждане отношение на доверие между учители и ученици в ОУ „Любен Каравелов“ ще се извършват следните дейности:
· Прилагане на разнообразни психоактивни техники на индивидуално и групово ниво в клас с учениците;
· Прилагане на превантивни и интервентни програми и дейности при определяне на ученици в риск и проява на рисково поведение от ученик или група ученици;
· Работа с програмата за превенция на наркоманиите, организирана от община Хасково.
· По-пълно обхващане на децата в целодневна форма на обучение и намаляване на риска от среща с разпространители на наркотични вещества;
· Ангажираност на учениците в спортни дейности като алтернатива на търсенето и предлагането на психоактивни вещества;
· Включване на членове от фамилията с цел подобряване на комуникацията между родителска общност и училищно ръководство;
· Възстановяване на психологическите „щети“ чрез провокация на творческия потенциал, даване воля на емоционалните потребности, създаване на приятелства с връстници, които да помагат за разрешаването на актуални емоционални трудности;
· Прилагане на метода „Връстници обучават връстници“;
· Прилагане на метода „Избирам себе си“;
· Изготвяне и предоставяне на информационни материали по темата, изработване на брошури, табла, презентации или клипове;
· Организиране на срещи, беседи, разговори с представители на различни институции и неправителствени организации /социални работници, лекари, духовни лица, представители на органите на реда или Детска педагогическа стая и др./ .
· Организиране на информационни семинари за намаляване разпространението на свързаните с употребата на наркотици социално значими заболявания – ХИВ/СПИН, хепатит В и С, полови предавани болести вследствие употреба и злоупотреба с ПАВ – с ученици от прогимназиален етап.
· Провеждане на допълнителни часове за развиване на емоционалната интелигентност у учениците чрез интерактивни упражнения по теми свързани с приятелството, семейството, отношенията между половите, взаимоотношенията между съучениците.
· Консултации за родители – при съмнения за употреба на ПАВ, прояви на агресивно поведение при децата и учениците им, липса на интерес към учебния материал, не провокирани конфликти в семейството или с връстниците.
· Провеждане на информационни семинари за родители – какво може да ни насочи към разбирането, че детето ни употребява наркотици; какво да правим, ако имаме съмнения; към кого да се  обърнем; разликата между зависимост и експеримент.
· Отбелязване на „Европейски ден на здравословното хранене“ – да насърчим децата да се радват на здравословното хранене и на физическите упражнения и спорт.
· Отбелязване на „Световен ден без тютюнев дим“ – повишаване на осведомеността относно вредите и смъртоносните последици от употребата на тютюн, наргилета и електронни цигари.
· Отбелязване на „Световен ден за борба с наркоманиите“.
5.Комуникация с родителите в случаи на установяване на разпространение и употреба на наркотични вещества от децата им.
Директорът на ОУ „любен Каравелов“ е длъжен да запознае родителите на първата обща родителска среща за годината с влезлите в сила Указания за действие при работа в случаи на разпространение, употреба и/или държане с цел разпространение на наркотични вещества в училище.
В случай на установена употреба в рамките на работния ден училищното ръководство информира родителя/настойника на извършителя, чрез предоставяне на ясни и точни детайли относно случая, включително и мерките, които ще се вземат от училището и здравната служба на с. Узунджово. Според действащата училищна програма, родителите/настойниците следва да подпишат декларация /по образец/ за информирано съгласие за предприемане на последващи действия от страна на Училищния екип при доказано разпространение, употреба и/или държане с цел разпространение на наркотични вещества или техните аналози в училището и прилежащата му територия.
В случаи на необходимост училищното ръководство може за осигури консултации за родители – при съмнения за употреба на психоактивни вещества, прояви на агресивно поведение при децата, липса на интерес към учебния материал, конфликтни отношения с връстници, затруднени контакти с учители.

